ต่างชาติปลุกหุ้น
หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันศุกร์ที่ 23 เม.ย. 2553
23 เม.ย. 2553

หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันศุกร์ที่ 23 เม.ย. 2553
...ดัชนีตลาดหุ้นวานนี้ขึ้นไปทำนิวไฮของวัน 770.55 จุด หรือบวก 12.7 จุด แล้วตบลงทำปิด 761.18 จุด ขยับ 3.33 จุด มูลค่าซื้อขาย 22,574 ล้านบาท 
...ต่างชาติขายเล็กน้อย 138 ล้านบาท 
...การปลุกตลาดหุ้นขึ้นรอบนี้ยังเป็นเม็ดเงินของต่างชาติที่ทดสอบตลาดไม่ลงแล้วกลับมาซื้อ ตามด้วยสถาบัน-กองทุน กลัวตกรถ ซื้อตามต่างชาติ 
...หุ้น ปตท. (PTT) ยังเฮฮาบวกได้ 1 บาท !!! ไม่ซึมเศร้าจากเหตุบึ้มคลังน้ำมันแทปไลน์ (ท่อส่งปิโตรเลียม) บริษัทในเครือ 
...นวนคร (NNCL) – ฮั้วฟง (HFT) ใจดีแถมเงินปันผล โดย NNCL จ่ายหุ้นละ 0.03 บาท จากเดิม 0.01 บาท ส่วน HFT ตอนแรกกะจ่าย 0.06 บาท เปลี่ยนใจมาจ่าย 0.08 บาท ผู้ถือหุ้นยิ้มรับอัตราผลตอบแทน 2-3% 
...หุ้นทรัพย์ศรีไทย (SST) สองวันนี้สวิงแรง วันก่อน ลากซิลลิง วานนี้ทุบซะน่วม วอลุมซื้อขายหนาตาแบบมีนัยสำคัญ 
... “เกริกชัย ซอโสตถิกุล” ตามราวี 3 เสือธนชาตไม่เลิกรา แม้จะพึ่งศาลยุติธรรมแล้วก็ตาม ล่าสุดส่งทนายความบุกไปถึงสำนักงาน ก.ล.ต. ให้ชี้ขาดว่า 3 เสือแบงก์ธนชาตขาดคุณสมบัติการเป็นผู้บริหาร 
...เรื่องนี้ “จารุพรรณ อินทรรุ่ง” ผอ.ฝ่ายงานเลขาธิการ ก.ล.ต. ต้องดูรายละเอียดก่อนว่าใครฟ้องใคร แต่ถ้าเป็นหน่วยงานรัฐฟ้อง บุคคลนั้นต้องพ้นสภาพจากการเป็นกรรมการ แต่ถ้าเป็นเรื่องระหว่างเอกชน+เอกชน ต้องรอให้คดีความถึงขั้นสูงสุดหรือฎีกาก่อน 
...กรณีนี้ตีความได้ว่าคดียังไม่ถึงที่สุด 3 เสือธนชาตยังทำงานได้ต่อไป และไม่ส่งผลกระทบต่อแบงก์สบายใจได้ 
...ย้ำกันทุกวัน บริษัทจดทะเบียน (บจ.) ที่จัดประชุมสามัญผู้ถือหุ้นประจำปี 2553 ในช่วงที่เหลือของเดือนนี้ หากประชุมในสถานที่มีความเสี่ยงกับจุดชุมนุมเสื้อแดง จะเปลี่ยนสถานที่ไปอยู่รอบนอกใจกลางเมืองเป็นแถว ฉะนั้น ผู้ถือหุ้นก่อนไปช่วยกันตรวจสอบ วัน เวลา และสถานที่ จะได้ไม่เสียเวลา
...ส้มหล่น สำหรับโรงแรมรอบนอก ระดับ 3-4 ดาว บจ.หนีเสื้อแดง แห่ไปเปิดห้องประชุมผู้ถือหุ้นมากขึ้น แม้ว่าผู้ถือหุ้นจะเดินทางไกลหน่อยไม่เป็นไร แต่ปลอดภัยไว้ก่อน